Proruski demonstranti zauzeli zgrade državnih uprava u Donjecku i Lugansku. Napad i na zgradu suda u Kijevu. Ruski vojnik ubio ukrajinskog oficira. Proruski aktivisti proglasili "Donjeck narodnu republiku".

U istočnom gradu Ukrajine Donjecku, grupa proruskih aktivista proglasila je svoju nezavisnost od Kijeva. Proruski demonstranti u Donjecku zazuzeli su zgradu lokalne vlade, uključujući i sedište službe bezbednosti Ukrajine, a nakon toga proglasili Republiku Donjeck, piše "Raša Tudej" (Russia Today).

Ukrajinska policija i bezbednosne službe nisu se mnogo mešale, iako zvaničnici u Kijevu prete izgrednicima. Referendum o nezavisnosti Donjecka trebalo bi da se održi do 11. maja, javljaju ruski mediji.

Masovne demonstracije protiv novog rukovodstva zemlje počeli su mirno u nedelju, ali je situaciju ubrzo eskalirala. Rojters javlja da je ruski vojnik kasno sinoć ubio ukrajinskog mornaričkog oficira na Krimu. Agencija se poziva na ukrajinsko ministarstvo odbrane. Ukrajinska agencija Ukrinform javila je, međutim, da su ruski vojnici iz mitraljeza ubili ukrajinskog oficira koji nije bio naoružan, pozivajući se na navode šefa regionalnog centra ukrajinskog ministarstva odbrane na Krimu Vladislava Seleznjeva koji je na svojoj Facebook stranici napisao "Ukrajinski oficiri nisu bili naoružani". Prema njegovim rečima, sukob između ukrajinskih i ruskih vojnika izbio je u 22.50 sati u nedelju na petom spratu doma gde su smešteni pripadnici ukrajinske vojske u vazdušnoj bazi Saki. Major Stanislav Karačevski je ubijen, dok je drugi ukrajinski oficir, kapetan Artem Jarmolenko odveden u istražno odeljenje Ruske Federacije u Sevastopolju. "Obojica imaju po dvoje dece. Planirano je da 9. aprila Karačevski i Jarmolenko napuste Krim", dodao je Seleznjev.

Ukrajina Izvor: YouTube

Danas su nastavljeni napadi proruskih demonstranata na vladine zgrade u Ukrajini.

Pripadnici nacionalističke grupe Desni sektor pokušavaju da zauzmu zgradu Vrhovnog suda u Kijevu, a do sada su blokirali ulaze u zgradu i opkolili je, javlja ruska televizija na engleskom jeziku "Raša tudej".

Oko 100 aktivista je sprečilo zaposlene da uđu u zgradu na zadnja vrata. Pored zgrade je postavljena bina sa audio opremom. U zgradu su donete automobilske gume, ali još nisu zapaljene.

Zbog ove akcije nije mogao početi skup sudija koji je planiran za danas.

Zgrada regionalne uprave u Harkovu, na istoku Ukrajine, koju su sinoć zauzeli proruski demonstranti, danas je oslobođena, ali proruski aktivisti i danas drže pod kontrolom zgradu administrativne uprave u Donjecku.

Proruski demonstranti provalili su danas i u vladinu zgradu u Lugansku, koja se nalazi oko 25 kilometara istočno od granice sa Rusijom i zaplenili oružje a policija je reagovala "uvođenjem pripravnosti i blokiranjem svih ulaza u grad".

Demonstranti su blokirali regionalnu ukrajinsku službu bezbednosti i prema poslednjim izveštajima neidentifikovani demonstranti ostali su zgradi i drže prostoriju gde se čuva oružje.

U međuvremenu, tokom noći nepoznati demonstranti su blokirali saobraćaj na autoputu kroz grad i u objekte u blizini, zahtevajući oslobađanje uhapšenih aktivista, uključujući njihovog lidera narodnog guvernera Aleksandara Haritonova, javlja ruska agencija Itar Tas s.

Zbog jučerašnjih nereda, vršilac dužnost ukrajinskog predsednika Oleksandar Turčinov odložio je posetu Litvaniji, a premijer Arsenij Jacenjuk danas je optužio Rusiju da sprovodi plan za "komadanje" Ukrajine.

"Ovi incidenti deo su plana da strana vojska pređe granicu i osvoji ukrajinsku teritoriju, što mi nećemo dozvoliti" rekao je Jacenjuk sa sastanku vlade, direktno emitovanom na televiziji.

"Radikalni koji su zauzeli vladine zgrade u istočnoj Ukrajini su koordinirani sa specijalnim snagama stranih vlada. Ovaj scenario je napisala Ruska Federacija sa jedinom svrhom da se rasparča Ukrajina", upozorio je ukrajinski premijer, dodaje Rojters.

Liderka ukrajinske stranke Batkivščina (Domovina) Julija Timošenk krenula je u Donjeck zbog "akcija separatista" u Donjeckom basenu, navedeno je u saopštenju objavljenom na veb sajtu njene stranke.

"Odmah putujem u Donjeck", napisala je Timošenkova.

Ona je rekla da zauzimanje zgrada regionalnih vlada u Donjecku i Harkovu i zgrade službe bezbednosti u Lugansku predstavlja direktan nastavak ruske agresije na Ukrajinu.

"Obraćam se predstavnicima vlasti sa zahtevom da preduzmu mere za neutralisanje terorista i sprečavanje ovakvih događaja u budućnosti", rekla je Timošenkova, prenela je agencija Ukrinform.

Ona je, takođe, apelovala na lidere EU i SAD da preduzmu rigoroznije mere protiv Rusije.

Ministar unutrašnjih poslova Ukrajine Arsen Avakov je optužio ruskog predsednika Vladimira Putina i zbačenog šefa ukrajinske države Viktora Janukoviča da su pokrenuli jučeasršnje nerede i obećao adekvatan odgovor, ali "bez prolivanja krvi".

Više od 2.000 proruskih demonstranata okupilo se u nedelju ispred zgrade regionalne uprave u Harkovu, na kojoj su istakli rusku zastavu. Nekoliko desetina Prorusa potom je upalo u zgradu, pošto se policija povukla pred njihovim naletom.

Povezane vesti Proruski demonstranti zauzimaju zgrade po Ukrajini

Demonstranti koji traže održavanje referenduma o pripajanju Ukrajini, prethodno su zauzeli zgradu javne uprave u Donjecku, na kojoj su takođe istakli rusku zastavu.

Proruski protesti su održani u još nekim gradovima na istoku Ukrajine.